Ingliża ta' 77 sena tista' tgħoddha b'waħda wara li sbieħ is-Sibt filgħodu, binja ta' tliet appartamenti fi Triq il-Kbira fil-Mellieħa saret borġ ġebel fi ftit sekondi. Jirriżulta li kollox beda għall-ħabta tas-sitta neqsin għaxra ta' filgħodu meta nstema' ħoss kbir li riegħed it-triq. Ingħad li l-ewwel waqgħet parti mill-faċċata ta' blokka li tinsab biswit sit ta' kostruzzjoni. Lanqas laħqu għaddew żewġ minuti li ma ċedewx il-pedamenti tal-istess binja bil-konsegwenza li l-parti ta' quddiem tal-binja sfrundat għalkollox għal nofs it- triq. Dak il-ħin fil-binja kien hemm mara Ingliża li kienet fil-kamra tas-sodda tagħha li tinsab fuq in-naħa ta' wara. Fil-fatt, din kienet l-unika parti mill-binja li ma ġġarrfitx. F'dan il-ħin il-mara liebsa l-piġama bdiet tgħajjat kemm tiflaħ għall-ajjut. Ħaddiema li kienu qed jaħdmu f'sit ieħor ta' kostruzzjoni, bdew jgħidu lill-anzjana sabiex tersaq lura u ma titħarrikx minn fejn kienet. F'kemm trodd salib waslu fuq il-post madwar 50 ħaddiem tal-Protezzjoni Ċivili mmexxija mid-Direttur tal-Protezzjoni Ċivili Emanuel Psaila li bdew operazzjoni delikata ħafna biex joħorġu l-mara minn qalb it-tiġrif. Sabiex ħarġu l-mara mill-blokka il-ħaddiema tas-salvataġġ użaw it-turn-table ladder ta' 32 metru li fetħuh minn fuq il-parti li ġġarrfet għal ġol-kamra tas-sodda tal-anzjana. Kien għall-ħabta tat-tmienja li ħaddiem tal-Protezzjoni Ċivili ħareġ lill-mara fuq spalltu u mexa biha fuq is-sellum sakemm niżżilha fit-triq. Il-mara ġarrbet biss ġrieħi ħfief. B'xorti tajba fil-ħin tal-inċident ma kien hemm ħadd ħlief l-anzjana. Dan għall-fatt li familja bi tfal li tgħix f'wieħed mill-appartamenti kienu laħqu siefru ftit sigħat qabel din il-ħerba li setgħet kellha tmiem ferm agħar. Sabiex jassiguraw ruħhom li ma kien hemm ħadd aktar maqbud taħt it-tifrik, il-ħaddiema neħħew it-terrapien kollu minn fuq il-bankina. Jassistu lill-membri tal-Protezzjoni Ċivili f'dan il-proċess kien hemm żewġt iklieb mit-taqsima tal-K9. Waqt din it-tfittxija wieħed mill-klieb tal-Protezzjoni Ċivili kellu jingħata l-ewwel għajnuna minn infermiera li kienet fuq il-post. Dwar dan il-każ infetħet inkjesta mmexxija mill-Maġistrat Astrid May Grima li ħatret diversi esperti sabiex jassistuha. Intant, il-Gvern qed joffri assistenza lill-vittmi u fi stqarrija qal li se jkompli jagħmel dan b'kull mezz possibbli. Ikkummenta wkoll il-Prim Ministru f'intervista rrekordjata li se tixxandar illum fuq ONE Radio. Mingħajr ma daħal fil-mertu tal-każ innifsu, biex ma jippreġudikax l-investigazzjonijiet, il-Prim Ministru kien ċar. "Ir-responsabbiltajiet huma ċari f'każijiet simili. Għandek professjonisti li jiffirmaw il-karti, għandhom warrant għal dawn l-affarijiet u hemm kuntrattur li jrid jimxi mal-istruzzjonijiet li jagħti l-perit. Fl-aħħar mill-aħħar ir-responsabbiltajiet hemm huma ċari u ma jistgħux jiġu maħruba minn imkien u bl-ebda argumentazzjoni oħra," qal il-Prim Ministru li fakkar kif il-Gvern mhux jistenna każi bħal dawn biex jaġixxi. "Diġà ħabbarna li se ngħaqqdu l-entitajiet regolatorji kollha f'awtorità waħda li tidħol biex tgħasses iktar mill-qrib xogħlijiet simili li jkunu qed isiru," qal il-Prim Ministru li spjega kif il-Gvern f'dan il-qasam ma jidħolx f'kull proġett individwali, għaliex għalhekk hemm professjonisti bil-warrant. Qal li l-Gvern jidħol biex ikun hemm infurzar u żied li jemmen li fadal ħafna xi jsir. Spjega li l-Gvern jidħol ukoll dwar investigazzjoni biex meta jiġri xi ħaġa bħal din ikun hemm punt fokali. Kien hawn li ħabbar li l-ġimgħa d-dieħla se jkun qed isejjaħ għall-entitajiet u organizzazzjonijiet li għandhom x'jaqsmu mas-settur tal-kostruzzjoni bil-għan li jkunu identifikati miżuri li għandhom ikomplu jittieħdu. Dan kien it-tieni inċident simili fi ftit ġimgħat wara li fl-24 t'April li għadda ġġarrfet għalkollox blokka ta' appartamenti fi Gwardamanġa. Fortunatament dakinhar ir-residenti laħqu ħarġu mill-binja qabel iġġarrfet wara li nnotaw il-ħitan jinfetħu.